Document ID: 32007D0154

ODLOČBA SVETA
z dne 30. januarja 2007
o razveljavitvi Odločbe 2003/487/ES o obstoju čezmernega primanjkljaja v Franciji
(2007/154/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 104(12) Pogodbe,
ob upoštevanju priporočila Komisije,
ob upoštevanju naslednjega:
(1)
Po priporočilu Komisije v skladu s členom 104(6) Pogodbe je bilo z Odločbo 2003/487/ES (1) ugotovljeno, da obstaja čezmerni primanjkljaj v Franciji. Svet je opozoril, da je bil javnofinančni primanjkljaj leta 2002 3,1 % BDP, kar je nad referenčno vrednostjo 3 % BDP iz Pogodbe, francoski organi in službe Komisije pa so napovedali, da bo leta 2003 javnofinančni primanjkljaj presegel 3 %. Pri tem pa je bruto javnofinančni dolg znašal 58,2 % BDP in je bilo zelo verjetno, da bo leta 2003 presegel referenčno vrednost 60 % iz Pogodbe.
(2)
Svet je 3. junija 2003 v skladu s členom 104(7) Pogodbe in členom 3(4) Uredbe Sveta (ES) št. 1467/97 z dne 7. julija 1997 o pospešitvi in razjasnitvi izvajanja postopka v zvezi s čezmernim primanjkljajem (2) po priporočilu Komisije predložil priporočilo, naslovljeno na Francijo, v skladu s katerim mora Francija odpraviti stanje čezmernega primanjkljaja do leta 2004. Priporočilo je bilo objavljeno.
(3)
Oktobra 2003 je Komisija menila, da Francija z ukrepi, ki jih je sprejela, ni v zadostni meri upoštevala priporočila z dne 3. junija 2003, in ji je priporočila, da pospeši postopek v zvezi s čezmernim primanjkljajem. Namesto tega je Svet 25. novembra 2003 sprejel sklepe, ki zadevajo priporočila Franciji za zmanjšanje primanjkljaja do leta 2005, ki jih je razveljavilo Sodišče Evropskih skupnosti 13. julija 2004 (3). Komisija je 14. decembra 2004 sprejela Sporočilo Svetu, v katerem je ugotovila, da je treba leto 2005 upoštevati kot ustrezen rok za zmanjšanje čezmernega primanjkljaja. Sklenila je tudi, da so bili ukrepi, ki jih je do takrat sprejela Francija, na splošno skladni z zmanjšanjem čezmernega primanjkljaja do leta 2005, in sicer na podlagi ciklične prilagoditve v višini približno 1 % BDP v letih 2004 in 2005. Svet se je 18. januarja 2005 strinjal s tem stališčem.
(4)
V skladu s členom 104(12) Pogodbe je treba odločbo Sveta o obstoju čezmernega primanjkljaja razveljaviti, če se je čezmerni primanjkljaj v zadevni državi članici po njegovem mnenju ustrezno zmanjšal.
(5)
V skladu s Protokolom o postopku v zvezi s čezmernim primanjkljajem, ki je priložen Pogodbi, Komisija zagotovi podatke za izvajanje postopka. Države članice morajo v okviru uporabe tega protokola dvakrat na leto sporočiti podatke o javnofinančnem primanjkljaju in dolgu ter drugih s tem povezanih spremenljivkah, in sicer pred 1. aprilom in pred 1. oktobrom, v skladu s členom 4 Uredbe Sveta (ES) št. 3605/93 z dne 22. novembra 1993 o uporabi Protokola o postopku v zvezi s čezmernim primanjkljajem, ki je priložen k Pogodbi o ustanovitvi Evropske skupnosti (4).
(6)
Na podlagi podatkov, ki jih je zagotovila Komisija (Eurostat) v skladu s členom 8g(1) Uredbe (ES) št. 3605/93 po sporočilu Francije pred 1. oktobrom 2006, in jesenske napovedi služb Komisije za leto 2006 je ugotovljeno naslednje:
-
javnofinančni primanjkljaj se je po povečanju s 3,2 % BDP leta 2002 na 4,2 % BDP leta 2003 zmanjšal na 3,7 % BDP leta 2004 ter potem na 2,9 % leta 2005, kar je pod referenčno vrednostjo dolga 3 % BDP,
-
strukturna prilagoditev (tj. izboljšanje neto ciklično prilagojenega salda brez enkratnih in drugih začasnih ukrepov) je v obdobju 2004-2005 dosegla 1 odstotno točko BDP: 0,4 % leta 2004 in 0,6 % leta 2005. Čeprav so na zmanjšanje pomembnega primanjkljaja leta 2005 pod referenčno vrednost 3 % iz Pogodbe ugodno vplivali znatni enkratni prihodki in davčni prihodki, ki so bili višji od pričakovanih, je k zmanjšanju primanjkljaja prispeval tudi boljši nadzor nad odhodki na državni ravni in ravni sektorja zdravstvenega varstva. Zlasti se je v primerjavi s prejšnjimi leti izrazito zmanjšalo letno povečanje porabe v sektorju zdravstvenega varstva, ker so ukrepi, ki so bili sprejeti kot del reforme zdravstvenega varstva leta 2004, uspešni,
-
jesenska napoved služb Komisije za leto 2006 napoveduje za leto 2006, da se bo primanjkljaj dodatno zmanjšal na 2,7 % BDP, kar je bolje od cilja iz posodobitve programa stabilnosti iz januarja 2006 (2,9 %). Pričakuje se, da se bo primanjkljaj zmanjšal zaradi dodatnega zmanjšanja letne stopnje rasti porabe v sektorju zdravstvenega varstva in zaradi stalnega nadzora nad odhodki na državni ravni, za katere se pričakuje, da bodo dosegli cilj ničelne rasti odhodkov glede na obseg. Enkratni ukrepi bodo omejeni na 0,25 % BDP. Jesenska napoved napoveduje za leto 2007 dodatno zmanjšanje primanjkljaja na 2,6 % BDP (z omejitvijo enkratnih ukrepov na 0,05 % BDP) in na 2,2 % BDP leta 2008 (če se ne bo spremenila politika in se ne bodo uporabljali enkratni ukrepi). To nakazuje, da se je delež dolga glede na BDP zmanjšal pod mejo 3 % BDP na verodostojen in trajnosten način. Po ocenah se bo strukturni saldo (neto ciklično prilagojeni saldo brez enkratnih ukrepov) izboljšal za 0,5 % BDP leta 2006, 0,3 % BDP leta 2007 in 0,6 % BDP leta 2008. To je treba obravnavati tudi ob upoštevanju napredka, potrebnega za doseganje srednjeročnega cilja uravnotežene strukturne pozicije, ki so ga določili francoski organi,
-
delež dolga glede na BDP se je po povečanju z 58,2 % BDP leta 2002 na 66,6 % BDP leta 2005, ko je leta 2003 presegel referenčno vrednost 60 % BDP iz Pogodbe, zmanjšal na 65,4 % BDP v drugem četrtletju leta 2006. V skladu z jesensko napovedjo služb Komisije za leto 2006 se bo bruto javnofinančni dolg še zmanjšal na 64,7 % BDP leta 2006 in na približno 63 % BDP do leta 2008 (če se politika ne spremeni).
(7)
Po mnenju Sveta je bil čezmerni primanjkljaj v Franciji odpravljen, zato je treba razveljaviti Odločbo 2003/487/ES -
SPREJEL NASLEDNJO ODLOČBO:
Člen 1
Iz celovite ocene sledi, da je čezmerni primanjkljaj v Franciji odpravljen.
Člen 2
Odločba 2003/487/ES se razveljavi.
Člen 3
Ta odločba je naslovljena na Francosko republiko.
V Bruslju, 30. januarja 2007

Labels: 2
11
19
10
18
15